**Gândire Critică și Etică Academică: Eseul Argumentativ**

**Deadline:** Eseul se va preda printat la ultimul seminar (care cade în săptămâna 16-20 ianuarie 2023 pentru cei care au seminar săptămânal; pentru unele grupe, care au seminar o dată la două săptămâni, ultimul seminar poate cădea în săptămâna 9-13 ianuarie 2023)

1. **Indicații generale:**

Eseul final trebuie să aibă între 2 și 3 pagini (neluând în considerare și bibliografia). Indicații font: Times New Roman, size 12, spațiere între rânduri de 1,5. Trebuie scris în formă narativă, cu secțiuni și paragrafe care să articuleze argumentul pe care îl faceți (vezi secțiunea IV. Structura Eseului), fără bullet-uri sau rânduri goale.

Titlul trebuie să prezinte tema cât mai clar și concis, să nu fie metaforic sau aluziv.

**Teme posibile pentru eseu:**

Următoarele teme sunt doar sugestive. Puteți să alegeți una dintre ele sau oricare altă temă la alegere. Însă trebuie să fie o temă față de care să vă puteți asuma o poziție pro sau contra și să argumentați în favoarea poziției alese.

Eutanasia (umană și/sau animală), clonarea (umană și/sau animală), discriminarea pozitivă, pedeapsa capitală, etica mediului, veganismul sau vegetarianismul (dimensiuni etice), drepturile inteligenței artificiale, legitimitatea restricțiilor sociale în pandemii, modificarea genetică, testarea produselor (cosmetice și/sau medicale) pe animale, libertatea de expresie în mediul digital sau pe rețelele de socializare, educația sexuală în școli, legalizarea căsătoriilor între persoanele de același sex, confidențialitatea datelor personale etc. etc.

**II. Ce va fi punctat:**

1. Claritatea conceptuală și a limbajului folosit.

2. Abilitatea de a formula, construi, structura și respinge argumente.

N.B. Argumentele prin care vă susțineți teza sau prin care respingeți teza contrară trebuie să fie cât mai puternice.

3. Înțelegerea temei și a problemei, stăpânirea terminologiei pe care o folosiți în eseu.

4. Minime rigori de scriere și redactare: folosirea diacriticelor, a notelor de subsol (unde este cazul) și a referințelor bibliografice (minim 2-3 referințe).

**III. Cum să alegeți o poziție pro/contra sau o teză privind tema aleasă pentru eseu:**

**1.** Întâi, gândiți-vă la o temă care vă interesează și cu care vă simțiți confortabil conceptual. Temă ≠ teză. Tema este ceva mai general, care aparține unui anumit domeniu. Vă puteți gândi la teme care țin de:

* Moralitatea/justețea anumitor acțiuni (de exemplu: a mânca produse animale; a manipula genetic ființele umane; a încălca legea în caz de forță majoră; a impune, ca stat, anumite măsuri coercitive precum limitarea recentă a mobilității persoanelor nevaccinate etc.).
* Probleme teoretice/conceptuale (de exemplu: efecte pozitive sau negative ale unui anumit fenomen/comportament precum nesupunerea civică; relația dintre două concepte teoretice precum „limbaj” și „realitate”, sau „rigoare” și „adevăr”.

**2. Teza** are forma unui enunț, iar adevărul ei se bazează pe anumite premise. Alegeți o teză pentru care se poate argumenta pro sau contra. De asemenea, alegeți o teză suficient de **specifică** – trebuie să argumentați în doar 2-3 pagini pentru sau împotriva ei. Teza nu trebuie să fie nici prea ambițioasă, nici trivială, nici prea specializată.

**Exemple proaste**: Pro/contra existenței lui Dumnezeu (mult prea amplu); Pro/contra capitalismului (din nou, mult prea amplu); Folosirea centurilor de siguranță este benefică pentru a diminua riscurile accidentelor de circulație (trivială);

**IV. Structura eseului:**

Eseul trebuie să aibă o structură de acest fel:

**1. Titlu** (trebuie să indice teza argumentată)

**2. Introducere** (Ce argumentez: care este teza? Cum argumentez: care este structura?)

Miza introducerii este să informeze cititorul despre teza pe care o argumentați și să explice, pe scurt, cum vă veți desfășura argumentul. Așa că:

* În primul paragraf enunțăm teza. Spunem explicit ce anume urmează să arătăm. De asemenea, trebuie să expunem pe scurt structura argumentativă. Eseul vostru trebuie să aducă un **argument;** teza voastră trebuie apărată prin acest argument. Introducerea **nu** poate fi o simplă **descriere** a opiniilor voastre.

Așa că nu spuneți doar: Consider că X.

Formulați mai degrabă așa: Consider că X. Cred asta pentru că Y. Y este bazat pe A, B, C etc.

* Apoi trebuie să definim pe scurt termenii principali și să prezentăm pe scurt contextul discuției. Această prezentare trebuie să fie una obiectivă, adică să nu presupună încă modul în care ne raportăm la teză.

De exemplu: “In acest eseu argumentez că X. X rezolva problema Y**. Problema Y presupune [aici descrieți termenii/ contextul]**. Pentru a susține X, mă bazez pe argumentele C și D. Apoi rezumați pe scurt structura eseului vostru și principalele etape argumentative. Asta e tot ce vă trebuie în introducere.

* Sfat: de obicei, e cel mai ușor să scrieți introducerea **după** ce ați dezvoltat argumentul.

**3.** **Argumentul pentru teza voastră** (de natură etică, conceptuală, economică etc.)

* Aceasta este cea mai substanțială secțiune. Aici construiți argumentul care trebuie să întemeieze teza voastră. Un argument e o construcție discursivă care presupune că avem un număr de enunțuri numite „premise”, pe baza cărora ajungem să susținem o teză. Acele premise mai sunt numite și „temeiuri”. Temeiurile voastre trebuie să fie obiective, să fie constituite din enunțuri despre care putem spune că sunt adevărate sau false. De asemenea, tot premise sunt și acele enunțuri care exprimă date cuantificabile (de exemplu, studiile statistice, analizele asupra acestor studii, analize probabilistice etc.), relații conceptuale, sau fapte ce pot sprijini o teză.
* Sfat: Încercați să faceți această secțiune cât mai clară și mai ușor de urmărit. O puteți împărți în două: prima dată **prezentați** argumentele, și apoi explicați **de ce** aceste argumente vă susțin teza.

**4.** **Contraargumentul** **și răspunsul la contraargument** (vizează argumentul anterior)

* Aici trebuie prezentat principalul contraargument, adică acel tip de argument care se poziționează **împotriva** tezei voastre. Contraargumentul trebuie să fie legat de argumentul construit anterior: fie să vizeze una din premise, fie să vizeze construcția sa logică, fie să vizeze puterea argumentul ca întreg. De asemenea, contraargumentul mai poate scoate în evidență anumite slăbiciuni ale argumentului anterior sau mai poate evidenția anumite posibile avantaje ale unei poziții opuse.
* După ce prezentați contraargumentul/contraargumentele, trebuie să arătați de ce acest(e)a nu susțin(e) în mod corect teza opusă, deși poate așa pare la prima vedere. **Miza aici e să arătați că argumentul vostru e mai puternic decât contraargumentul**.
* Sfat: pentru a scrie această secțiune, poate fi util să o gândiți ca un răspuns elaborat la câteva întrebări, ca de exemplu:

1. În ce condiții argumentul pentru teza X nu ține? Există contraexemple?

2. Există un argument mai bun pentru a susține teza X?

3. Există vreo premisă implicită în argumentul meu care l-ar putea slăbi? Dacă da, poate fi ea explicitată și respinsă?

4. E vreun avantaj în a considera teza contrară tezei mele (~X) pe care nu l-am considerat și care poate avea alte implicații?

**5. Concluzia** (Ce am făcut? Cum am făcut? Ce limite și puncte tari are eseul?)

* Aici trebuie doar să rezumați principalele etape ale argumentării voastre și să menționați eventuale puncte slabe.
* Concluzia trebuie să fie **scurtă** – nu mai mult de un paragraf.

**6.** **Bibliografia**

* Aici menționați **toate** sursele pe care le-ați folosit în eseu, fie că sunt cărți, articole, studii cantitative, blog-uri sau alte site-uri.
* Bibliografia **nu** se ia în calcul în lungimea eseului.
* Găsiți informații despre cum să dați referințele în text și cum să întocmiți bibliografia în modelul de citare Chicago aici: <https://www.chicagomanualofstyle.org/tools_citationguide/citation-guide-2.html>.

**Exemple stilul Chicago**

**Citare în note:**

Smith 2016, 315-16.

Grazer și Fishman 2015, 12.

**Citare carte:**

Smith, Zadie. 2016. *Swing Time*. New York: Penguin Press.

Grazer, Brian și Charles Fishman. 2015. *A Curious Mind: The Secret to a Bigger Life*. New York: Simon & Schuster.

**Citare articol:**

LaSalle, Peter. 2017. “Conundrum: A Story about Reading.” *New England Review* 38 (1): 95–109.

**Citare website:**

Google. 2017. “Privacy Policy.” Privacy & Terms. Modificat 17 Aprilie 2017. https://www.google.com/policies/privacy/.

Yale University. Nedatat. “About Yale: Yale Facts.” Accesat 1 May 2017. https://www.yale.edu/about-yale/yale-facts.

**Exemple stilul Academiei Române**

Michael Shermer, De ce cred oamenii în bazaconii,   
Humanitas, București, 2009.

Laura Mulvey, „Visual Pleasure and Narrative Cinema”, în *Screen*, 16/3, 1975, pp. 6-18.

Yale University. “About Yale: Yale Facts.” URL: ˂https://www.yale.edu/about-yale/yale-facts˃, accesat la 1 Mai 2017.

**Ca stil de citare în bibliografia finală, puteți alege fie modelul Chicago, fie cel al Academiei Române, însă fiți consecvenți în aplicarea stilului pe care l-ați ales. Cu alte cuvinte, asigurați-vă că citarea tuturor surselor din bibliografie respectă modelul de citare ales de voi.**

**V. Observații generale:**

**1. Nu plagiați!**

Orice parte pe care o **copiați** și o introduceți în textul eseului vostru trebuie pusă între **ghilimele** („”). Trebuie indicată **sursa** fragmentului (fie în text fie în notă de subsol) și trebuie menționată în **bibliografie**. Nu e nicio problemă daca folosiți citate și referințe, atât timp cât explicați rolul și relevanța lor în argumentul vostru.

**2. Stil:**

**Scrieți** **clar!** Nu folosiți construcții și cuvinte pompoase. Scrieți propoziții scurte și fiți conciși. Evitați figurile de stil în eseul argumentativ: fără întrebări retorice, fără aluzii sau insinuări, fără metafore. Spuneți exact ce vreți să spuneți și nimic mai mult. De obicei, dacă scrieți o propoziție care ar suna ciudat într-o conversație, înseamnă că propoziția nu e scrisă bine.

**3. Structură:**

În mod ideal, o propoziție ar trebui să exprime o singură idee. Un paragraf ar trebui să exprime un argument sau o parte de sine stătătoare a unui argument. Încercați să folosiți prima propoziție a unui paragraf ca introducere a argumentului acelui paragraf.